– Klimaendringene gjør oss mer utsatt for allergi
Pollen i vannet ved Skjærsjødammen i Nordmarka i Oslo, tatt i 2017.
Kraftig pollenspredning kan føre til at flere enn normalt vil kunne kjenne plager under årets pollensesong.
– Klimaendringer gjør at vi er mer utsatt for allergi enn tidligere, og mye tyder på at pollensesongen i år kan bli lengre og dermed mer plagsom, samt påvirke flere av oss enn tidligere, sier Sverre Steinsvåg, avdelingsleder for øre-nese-hals-avdelingen ved Sørlandet sykehus og professor ved Universitetet i Bergen.
Ekspertene har lenge varslet om at antall allergikere er økende i Norge. Ifølge en undersøkelse gjennomført av analysebyrået YouGov på vegne av Allergiguiden, oppgir 1,2 millioner nordmenn at de har, eller tror de har pollenallergi.
Det er en økning på 20 prosent fra da samme undersøkelse ble gjennomført i 2017.
Undersøkelsen viser også at én av fem ikke behandler allergien, og at forekomsten av selvmedisinering er stor.
Steinsvåg oppfordrer derfor alle som opplever plager om å oppsøke lege.
– Dette gjelder også for dem som lurer på om det er allergi eller en ordinær vårforkjølelse de er plaget av, sier han.
Følg Dagsavisen på Facebook og Twitter!
Dette må du vite om pollenallergi:
* Pollenallergi, også kjent som høysnue, er en overreaksjon fra kroppens immunforsvar mot noe ufarlig.
* Typiske symptomer er tett nese, røde og hovne øyne. Kløe i svelg og hoste.
* Andre allergier gir ofte de samme symptomene, som for eksempel middallergi og allergi mot dyrehår. Pollenallergi kommer imidlertid på samme tid hvert år.
* Pollenmengden i luften varierer med årstidene. De ulike plantene frigjør sitt pollen i ulike perioder på våren og sommeren.
* Pollenutslippet varierer også med hvor i landet du oppholder deg.
* Pollen fra gress, bjørk og burot er de allergenene som fremkaller allergiske symptomer hos flest.
* Det finnes flere behandlingsformer som tabletter, spray og øyedråper. Noen kjøpes reseptfritt, mens andre må foreskrives av lege.
* Ta hensyn til egen allmenntilstand, og vask ansikt og hender når du har vært ute. Skyll hår og skift putevar før leggetid.
Kilde: Helse-Norge, Allergiguiden
Følg Dagsavisen på Facebook og Twitter!
Hvor mange nordmenn mistenker at de har pollenallergi?
1,2 millioner